Ondersoek ná bewering van polisieman se suggestiewe handgebaarArgieffoto André Snyman, stigter van die misdaadbekampingsorganisasie eBlockwatch, het Donderdag aan Maroela Media gesê die vrou, in haar 20’s, het Woensdag na die Sandton-polisiestasie gegaan om ŉ ligte motorongeluk aan te meld vir versekeringsdoeleindes. “Sy was besig om die vorm in te vul toe die beampte wat haar gehelp het, gevra het of sy mej. of mev. is,” het Snyman gesê. “Sy het geantwoord sy is mej. omdat sy gedink het dit is ŉ vraag vir amptelike doeleindes.” Die beampte het toe na bewering ŉ suggestiewe handgebaar gemaak en haar gevra: “Soek jy van hierdie?” “Sy was baie geskok, maar het gemaak asof dit nie gebeur het nie en voortgegaan om die vorm in te vul,” het Snyman gesê. “Later het die beampte dieselfde handgebaar gemaak en weer gevra of sy ‘van dit wil hê’. Sy het daarna die polisiestasie in ŉ absolute toestand verlaat.” Snyman het van die voorval te hore gekom en dadelik na die polisiestasie gegaan. Daar het hy die bevelvoerder aan diens, kol. Gonaseelan Govender, van die voorval vertel en versoek dat ŉ saak van seksuele teistering ondersoek word. “Govender was uiters behulpsaam en het dadelik die besonderhede van die voorval afgeneem en belowe dat die saak verder ondersoek sal word. Indien die beampte skuldig bevind word, staar tugstappe en moontlike ontslag hom in die gesig,” het Snyman gesê. Govender het Donderdag aan Maroela Media bevestig dat ŉ ondersoek van stapel gestuur is, maar het gesê daar is nie ŉ amptelike saak geopen nie aangesien die vrou nog nie ŉ amptelike verklaring afgelê het nie. “Dit is hoorsê in hierdie stadium, maar ŉ ondersoek word gedoen,” het hy gesê. Die vrou het versoek dat haar naam nie bekendgemaak word nie uit vrees vir viktimisasie.